ÁDÁM ANNA

**PERFORMATÍV ANTOLÓGIA**

-- szöveg, installáció, performansz --

Cél:

A workshop alatt a szöveg és a performansz kapcsolatát vizsgáljuk az irodalom, a képzőművészet és a színház technikáit és eszköztárát ötvözve (hang, fény, forgatókönyv, beszéd, jelmez, kellékek, díszlet, karakter, szerep).

Koncepció:

Japánban, Nara városában, van egy botanikus kert, a Manyo, amiben az összes fellelhető növényt egy rövid vers kísér. A botanikus kert tehát egyfajta három dimenziós antológia is amiben a növények és a virágok versek.

A workshop célja személyes "parcellák" létrehozása vizuális, lírai, narratív és performatív formában, amiket egy egész térre kiterjedő in-situ kollektív kertbe "ültetnénk" össze.

Nyersanyag:

műgyep, művirágok, kavicsok, fények, kiegészítők, jelmezek...

Munkaterv:

**I. Nap: Beszélgetés**

    \* A szöveg és a performansz viszonya példákkal bemutatva

    \* Egy efemér műfaj materialitása

    \* A performansz archiválása és aktiválása (stratégiák script- és instrukciók írására)

    \* Interaktivitás, variációk a befogadó szerepére

**II. Nap: Szövegírás**

A résztvevők a rendelkezésükre álló nyersanyagokból saját "parcellát" építenek, amit egy általuk írt rövid szöveggel definiálnának és egészítenének ki (tehát a kert a szövegre, a szöveg pedig a kertre reagálna).

**III. Nap: Installáció készítés**

A személyes parcellákból egy közösen kidolgozott alaprajz alapján létrehozunk egy kollektív kertet.

**IV. Nap: Performansz írás, Aktiválás**

A kollektív kertben minden résztvevő performatív módon "aktiválja" a saját belső kertjéhez tartozó szöveget (loopban felolvassa, halkan suttogja, cetliken kiosztja...).

A workshopot tartja:

* **GRAY BOX:**

A Gray Box egy művészkollektíva a képzőművészet, a színház és a divat határán. Működésünkben elsődleges fontosságú a kollektív kreativitásra épülő munkafolyamat, melynek alapja a kísérletezés valamint a különböző művészeti területek közötti átjárási lehetőségek vizsgálata és átlépése.

* **A GRAY BOX WORKSHOPOKRÓL:**

A Gray Box workshopok az elmélet és a gyakorlat találkozására épülnek, témafelvetéseinket a képzőművészet, előadóművészet és performanszművészet eszközeivel járjuk körbe. A műfajok, kifejezési formák (performansz, improvizáció, kontakt tánc, kreatív mozgás...) szakterületek (képzőművészet, performanszművészet, táncművészet, előadóművészet, színpadi művészet...) és irányzatok (happening, body art, akcionizmus, szituácionizmus...) találkozását és ötvöződését egyedi tervezésű jelmezek illetve a színházi eszköztár (hang, fény, forgatókönyv, beszéd, jelmez, kellékek, díszlet, karakter, szerep) segíti. Ruhakollekciónk darabjai mind sajátosan befolyásolják a testet, és a bennük illetve velük történő mozgást. A feladatok során a tartalom és a forma összefüggéseit figyelembe véve játszunk a rendelkezésünkre álló eszközökkel illetve a velük kialakult kapcsolattal és térrel. Szólókban, duettekben és csoportos produkciókban, performanszokban feszegetjük az emberi test vizuális és fizikai lehetőségeit, a test és az egyén, az egyén és a kellék, az előadó(k) és a közönség viszonyainak és határainak széles spektrumát. A gyakorlatokhoz segítséget nyújt többek között Anna és Lawrence Halprin "RSVP cycles" módszere, valamint számos képzőművész (Sophie Calle, Jeremy Deller, Douglas Gordon, Chris Marker, ORLAN, Richard Prince, Cindy Sherman...), performanszművész (Marina Abramović, Valie Export, Yoko Ono, Tino Sehgal...) és koreográfus (Anna Halprin, Pina Bausch, Jérôme Bel...) egy-egy alkotása.